b'\n_START_ARTICLE_\nMegan\xc3\xadsi\n_START_SECTION_\nMaantiede\n_START_PARAGRAPH_\nMegan\xc3\xadsi sijaitsee V\xc3\xa4limereen kuuluvassa Joonianmeress\xc3\xa4 heti Lefkaksen it\xc3\xa4puolella. Saaret erottaa noin kilometrin levyinen salmi. Megan\xc3\xadsin muut l\xc3\xa4himm\xc3\xa4t suuremmat saaret ovat Arko\xc3\xbadi ja \xc3\x81tokos etel\xc3\xa4puolella sek\xc3\xa4 K\xc3\xa1lamos ja Kast\xc3\xb3s it\xc3\xa4puolella._NEWLINE_Saaren korkein kohta on 301 metri\xc3\xa4. Saaren p\xc3\xa4\xc3\xa4elinkeinot ovat turismi, kalastus ja maanviljely.\n_START_SECTION_\nHistoria\n_START_PARAGRAPH_\nEnsimm\xc3\xa4iset merkit asutuksesta Megan\xc3\xadsill\xc3\xa4 ovat per\xc3\xa4isin neoliittiselta kaudelta. Antiikin aikana saari tunnettiin nimell\xc3\xa4 Tafos. Nimi oli per\xc3\xa4isin kreikkalaisen mytologian Tafoksesta, joka oli Poseidonin poika ja alueen myyttinen hallitsija. Roomalaisten l\xc3\xa4hteiden mukaan Kaprian saari eli nykyinen Capri olisi ollut tafoslaisten siirtokunta._NEWLINE_Megan\xc3\xadsin historia seuraa p\xc3\xa4\xc3\xa4osin sen suuremman naapurin Lefkaksen vaiheita. Saari oli Korintin siirtokuntana 600-luvulta eaa. l\xc3\xa4htien. Roomalaiset valloittivat sen vuonna 197 eaa. Vuonna 1204 saari siirtyi Bysantilta Venetsian vallan alle. Se oli frankkivallan alla vuosina 1294\xe2\x80\x931479 ja t\xc3\xa4m\xc3\xa4n j\xc3\xa4lkeen osmanivallan alla. Venetsialaiset saivat saaren haltuunsa uudelleen vuonna 1684._NEWLINE_Vuonna 1797 Megan\xc3\xadsi siirtyi ranskalaisille ja seuraavana vuonna turkkilais-ven\xc3\xa4l\xc3\xa4isen vallan alle. Vuosina 1807\xe2\x80\x931809 valtaa pitiv\xc3\xa4t j\xc3\xa4lleen ranskalaiset. Vuonna 1810 saari siirtyi brittivallan alle. Vuosina 1815-1864 saari oli osa Jooniansaarten yhdysvaltoja, joka oli Britannian protektoraatti. Megan\xc3\xadsist\xc3\xa4 tuli osa itsen\xc3\xa4istynytt\xc3\xa4 Kreikkaa vuonna 1864. Toisessa maailmansodassa saari oli Italian miehitt\xc3\xa4m\xc3\xa4. 1950-luvulla suuri osa v\xc3\xa4est\xc3\xb6st\xc3\xa4 muutti pois saarelta.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nMegan\xc3\xadsin n\xc3\xa4ht\xc3\xa4vyyksiin kuuluu muiden muassa Papanikol\xc3\xadksen luola, joka sijaitsee saaren l\xc3\xa4nsirannikolla. Sen sanotaan olevan Kreikan toiseksi suurin meriluola.'